Barbara Maria Karel Deckx (født 22. januar 1974 i Turnhout i Belgia), best kjent som Barbara Dex, er en belgisk sanger og artist. Hun er best kjent for å ha representert Belgia i Eurovision Song Contest 1993 med sangen «Iemand als jij» ("noen som deg"). Sangen endte på sisteplass, men hun fikk senere stor oppmerksomhet takket være sitt egendesignede klesplagg som hun stilte på scenen med. Eurovision-fansiden House of Eurovision opprettet i 1997 en årlig avstemning for å kåre konkurransens verst kledde, og oppkalte prisen etter Barbara Dex. Barbara Dex Award deles fremdeles ut hvert år.